CELEX: 32011D0385
Language: sl
Date: 2011-06-28 00:00:00
Title: 2011/385/EU: Sklep Komisije z dne 28. junija 2011 o priznanju Ekvadorja v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom (notificirano pod dokumentarno številko C(2011) 4440)  Besedilo velja za EGP

30.6.2011   
            
            
               SL
            
            
               Uradni list Evropske unije
            
            
               L 170/38
            
         SKLEP KOMISIJE
   z dne 28. junija 2011
   o priznanju Ekvadorja v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom
   (notificirano pod dokumentarno številko C(2011) 4440)
   (Besedilo velja za EGP)
   (2011/385/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti prvega pododstavka člena 19(3) Direktive,
   ob upoštevanju zahteve, ki jo je izrazila Španija dne 14. februarja 2006,
   ob upoštevanju naslednjega:
   
               (1)
            
            
               V skladu z Direktivo 2008/106/ES se lahko države članice odločijo, da overijo ustrezna spričevala pomorščakov, ki so jih izdale tretje države, če je zadevno tretjo državo priznala Komisija. Navedene tretje države morajo izpolnjevati vse zahteve iz Konvencije o standardih za usposabljanje, izdajanje spričeval in ladijsko stražarjenje pomorščakov Mednarodne pomorske organizacije (IMO) iz leta 1978 (Konvencija STCW) (2), kakor je bila revidirana leta 1995.
            
         
               (2)
            
            
               Španija je v dopisu z dne 14. februarja 2006 predložila zahtevek za priznanje Ekvadorja. Na podlagi zahteve Španije je Komisija ocenila sisteme za izobraževanje in izdajanje spričeval v Ekvadorju, da bi preverila, ali ta država izpolnjuje zahteve Konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Navedena ocena je temeljila na rezultatih inšpekcijskega pregleda, ki so ga opravili strokovnjaki Evropske agencije za pomorsko varnost v juliju 2007. Med navedenim inšpekcijskim pregledom so bile v sistemih za izobraževanje in izdajanje spričeval odkrite določene pomanjkljivosti.
            
         
               (3)
            
            
               Komisija je državam članicam predložila poročilo o izidih ocene.
            
         
               (4)
            
            
               Komisija je z dopisom z dne 18. marca 2009 od Ekvadorja zahtevala predložitev dokazov, da so bile odkrite pomanjkljivosti odpravljene.
            
         
               (5)
            
            
               Ekvador je v dopisih z dne 8. maja 2009 in 20. maja 2009 predložil zahtevane informacije in dokaze glede izvajanja ustreznih in zadostnih korektivnih ukrepov, s katerimi se obravnavajo vse pomanjkljivosti, ki so bile ugotovljene med oceno skladnosti.
            
         
               (6)
            
            
               Izid ocene skladnosti in ocena informacij, ki jih je predložil Ekvador, kažeta, da ta država izpolnjuje vse zahteve Konvencije STCW in da je sprejela vse ustrezne ukrepe za preprečevanje goljufij v zvezi s spričevali. Zato jo mora Komisija priznati.
            
         
               (7)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Ekvador se prizna za namene člena 19 Direktive 2008/106/ES glede sistemov za izobraževanje in izdajanje spričeval pomorščakom.
   Člen 2
   Ta sklep je naslovljen na države članice.
   
      V Bruslju, 28. junija 2011
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 323, 3.12.2008, str. 33.
   
      (2)  Sprejela jo je Mednarodna pomorska organizacija.